**A Magyar Nemzeti Bankról szóló 2013. évi CXXXIX. törvény 43. § (2) bekezdés u) pontja szerinti közzététel**

*(IORP II irányelv 51. cikk (2) bekezdés átültetése)*

1. **A foglalkoztatói nyugdíjszolgáltató intézményekkel kapcsolatos prudenciális felügyelet fő céljaira vonatkozó tájékoztatás**

**Felügyeleti célok:**

Az MNB elsődleges céljának veszélyeztetése nélkül támogatja a pénzügyi közvetítőrendszer stabilitásának fenntartását, ellenállóképességének növelését, a gazdasági növekedéshez való fenntartható hozzájárulásának biztosítását és a rendelkezésére álló eszközökkel a Kormány gazdaság-, valamint a környezeti fenntarthatósággal kapcsolatos politikáját.

**Fő felügyeleti feladatkörök:**

Az MNB ellátja pénzügyi közvetítőrendszer felügyeletét

*a)*a pénzügyi közvetítőrendszer zavartalan, átlátható és hatékony működésének biztosítása,

*b)*a pénzügyi közvetítőrendszer részét képező személyek és szervezetek prudens működésének elősegítése, a tulajdonosok gondos joggyakorlásának felügyelete,

*c)*az egyes pénzügyi szervezeteket, illetve a pénzügyi szervezetek egyes szektorait fenyegető, nemkívánatos üzleti és gazdasági kockázatok feltárása, a már kialakult egyedi vagy szektorális kockázatok csökkentése vagy megszüntetése, illetve az egyes pénzügyi szervezetek prudens működésének biztosítása érdekében megelőző intézkedések alkalmazása,

*d)*a pénzügyi szervezetek által nyújtott szolgáltatásokat igénybevevők érdekeinek védelme, a pénzügyi közvetítőrendszerrel szembeni közbizalom erősítése céljából.

Részletesen: a Magyar Nemzeti Bankról szóló 2013. évi CXXXIX. törvény („MNB tv.”) Második rész, V. Fejezet

**A folyamatban lévő vagy tervezett felügyeleti tevékenység fő területei:**

Az MNB 2023-as ellenőrzéseinek kiemelt szempontjai a pénztári és foglalkoztatói nyugdíjszektor vonatkozásában:

1. A pénztári működés hosszú távú fenntarthatóságának vizsgálata, kiemelt figyelemmel a külső környezeti hatásokra való reagálóképességre, valamint a működésre felhasználható források MNB által prudenciálisan elvárt szintjének való megfelelésre

2. Környezeti fenntarthatóság megjelenése a befektetésekben és a pénztár működésében

3. Mesterséges intelligencia használatának vizsgálata

4. Felhő szolgáltatások igénybevétele

1. **A felügyeleti felülvizsgálati eljárásra vonatkozó információk**

**A felügyeleti felülvizsgálati eljárás szemlélete:**

Az MNB felügyeleti felülvizsgálataiban kockázatalapú, előre tekintő és arányos felügyeleti szemléletet alkalmaz. A cél az, hogy a felügyeleti felülvizsgálat keretében végzett felügyeleti folyamatok és gyakorlatok egységes eredményekre vezessenek. Az MNB intézkedéseit esetről esetre hozza meg, figyelembe véve az érintett foglalkoztatói nyugdíjszolgáltató intézmények sajátosságait, a hazai piaci viszonyokat, valamint az egyéb felügyeleti prioritásokat is. Ennek keretében az MNB biztosítja

* hogy a felügyeleti felülvizsgálat három részfolyamatból álljon: a kockázatértékelési keretrendszerből, a részletes felülvizsgálatból és a felügyeleti intézkedésekből;
* a felügyeleti felülvizsgálat egységességét;
* az arányosság elvének érvényesülését a felügyeleti felülvizsgálatokban;
* a felügyeleti mérlegelést a felügyeleti vizsgálat minden szakaszában;
* a megfelelő szintű és folyamatos kommunikációt a Felügyelet és az intézmény munkatársai között a felügyeleti vizsgálat teljes időtartama alatt.

**A felügyeleti felülvizsgálati eljárás gyakorisága:**

Az MNB a foglalkoztatói nyugdíjszolgáltató intézmények esetében az MNB tv. 64. § (2) bekezdés d) pontja szerint legalább 5 évente átfogó vizsgálatot folytat le.

**A felügyeleti felülvizsgálati eljárás tartalmi kritériumait meghatározó fő jogszabályok:**

* A Magyar Nemzeti Bankról szóló 2013. évi CXXXIX. törvény
* A foglalkoztatói nyugdíjról és intézményről szóló 2007. évi CXVII. törvény
* A biztosítási tevékenységről szóló 2014. évi LXXXVIII. törvény
* A számvitelről szóló 2000. évi C. törvény
* A pénzmosás és terrorizmus finanszírozása megelőzéséről és megakadályozásáról szóló 2017. évi LIII. törvény
* A fogyasztókkal szembeni tisztességtelen kereskedelem tilalmáról szóló 2008. évi XLVII. törvény
* A foglalkoztatói nyugdíjszolgáltató intézmények szavatolótőke-szükségletének kiszámításáról szóló 461/2015. (XII. 29.) Korm. rendelet
* A foglalkoztatói nyugdíjszolgáltató intézmények éves beszámoló készítési és könyvvezetési kötelezettségének sajátosságairól szóló 399/2007. (XII.27.) Korm. rendelet
* A pénztárak és a foglalkoztatói nyugdíjszolgáltató intézmény által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről szóló 54/2022. (XII. 2.) MNB rendelet

A hivatkozott törvények és kormányrendeletek [ITT](https://www.mnb.hu/felugyelet/szabalyozas/jogszabalyok/egyeb-magyar-jogszabalyok), míg a vonatkozó MNB rendelet [ITT](https://www.mnb.hu/felugyelet/szabalyozas/jogszabalyok/mnb-rendeletek) érhető el az MNB honlapján.

1. **A prudenciális előírások alkalmazásának főbb területeire vonatkozó összesített statisztikai adatok és kapcsolódó elemzés**

Az MNB (home hatóságként) a magyar piacon jelenleg egy foglalkoztatói nyugdíjszolgáltató intézmény felügyeletét látja el, melynek működésére vonatkozó statisztikai adatok az egyedi adatok, a foglalkoztatói nyugdíjtitok és az üzleti titok védelme miatt nem tehetők közzé.